Sultan Sulaiman II Badrul Alam Shah

**Sultan Sulaiman II Badrul Alam Shah ibni Sultan Abdul Rahman Muazzam Shah** ( ; mangkat pada 17 September 1883) ialah Sultan Riau-Lingga ke-4 dari tahun 1857 hingga tahun 1883. Baginda dipilih oleh Yang Dipertuan Muda Raja Haji Abdullah dengan persetujuan Belanda untuk menggantikan anakanda saudaranya, Sultan Mahmud IV Muzaffar Shah yang telah diturunkan daripada takhta Kesultanan Riau-Lingga oleh Belanda.

Selepas baginda ditabalkan sebagai Sultan Riau-Lingga, baginda dan Yang Dipertuan Muda Raja Haji Abdullah telah menandatangani Perjanjian 1 Disember 1857 dengan Belanda di mana antara syarat perjanjian tersebut ialah Kesultanan Riau-Lingga mengakui ketuanan Belanda dan pelantikan Sultan Riau-Lingga, Tengku Besar Riau-Lingga dan Yang Dipertuan Muda Riau perlu mendapat persetujuan Belanda. Melalui perjanjian tersebut, kedaulatan Kesultanan Riau-Lingga telah diserahkan secara rasmi kepada Belanda pada tahun 1857.

Tidak seperti Sultan-Sultan Riau-Lingga sebelum baginda, baginda tidak diiktiraf sebagai Sultan Johor-Pahang yang sah dan berdaulat oleh Bendahara Tun Mutahir kerana baginda telah memilih untuk bertuankan Belanda dan membelakangkan adat-istiadat Melayu yang diamalkan oleh Kesultanan Johor Lama. Dengan termeterainya Perjanjian 1 Disember 1857, maka usaha Bendahara Tun Mutahir dan ayahandanya, Bendahara Tun Ali serta Sultan-Sultan Riau-Lingga sebelum baginda untuk mengembalikan pemerintahan Kesultanan Johor Lama yang berpandukan adat-istiadat Melayu telah menemui kegagalan.

## Ekonomi
Semasa zaman pemerintahan Sultan Sulaiman II Badrul Alam Shah, baginda meningkatkan ekonomi tempatan dengan menggalakkan penanaman padi dan penyediaan candu. Baginda juga memiliki armada kecil untuk mempromosikan hubungan perdagangan. Baginda memperkenalkan sagu dari Kepulauan Maluku kepada penduduk tempatan, di mana baginda percaya bahawa sagu adalah tanaman yang lebih baik daripada beras sebagai makanan ruji, kerana padi hanya boleh dituai sekali setahun. Daik kemudian menjadi pusat perdagangan serantau yang menarik pedagang dari China, Celebes, Borneo, Semenanjung Tanah Melayu, Sumatera, Pagar Ruyung, Jawa, Siak dan Pahang.

Kemakmuran Daik telah menyebabkan Belanda berasa bimbang kerana mereka takut dengan kemungkinan bahawa Kesultanan Riau-Lingga akan mengumpulkan bekalan makanan, senjata dan pasukan tentera yang mencukupi untuk mengalahkan mereka. Disebabkan kebimbangan ini, Belanda telah melantik seorang Timbalan Residen untuk ditempatkan di Tanjung Buton, sebuah pelabuhan berhampiran Pulau Mepar, terletak 6 kilometer dari pusat pemerintahan Kesultanan Riau-Lingga di Riau.

## Perjanjian 1 Disember 1857
Pada 1 Disember 1857, Sultan Sulaiman II Badrul Alam Shah dan Yang Dipertuan Muda Raja Haji Abdullah telah menandatangani perjanjian dengan Residen Belanda di Riau, Frederick Nicholas Johannes, dan Timbalan Residen, Herman Thedore Frederick Karel William Van Der Wal. Istiadat menandatangani perjanjian tersebut diadakan di Istana Yang Dipertuan Muda Riau di Pulau Penyengat, Riau.

Antara syarat dalam perjanjian tersebut ialah:

#Kesultanan Riau-Lingga mengakui ketuanan Belanda
#Persetujuan Belanda diperlukan dalam urusan pelantikan Sultan Riau-Lingga
#Bakal Sultan Riau-Lingga perlu mendapatkan persetujuan Belanda dalam urusan pelantikan Tengku Besar Riau-Lingga (pewaris takhta Kesultanan Riau-Lingga)
#Bakal Sultan Riau-Lingga perlu membuat perjanjian sumpah setia secara bertulis kepada Raja Belanda dan Gabenor Jeneral Belanda di Betawi sebelum ditabalkan secara rasmi
#Kedudukan Yang Dipertuan Muda Riau dikukuhkan lagi dengan peranannya sebagai Mangkubumi yang menjadi Raja Muda
#Keturunan Yang Dipertuan Muda Raja Jaafar diutamakan dalam pemilihan bakal Yang Dipertuan Muda Riau
#Sultan Riau-Lingga perlu menyerahkan urusan pemerintahan Kesultanan Riau-Lingga kepada Yang Dipertuan Muda Riau dan baginda tidak boleh bermuafakat dengan pihak lain mengenai urusan tersebut serta melarang pihak lain daripada campur tangan dalam urusan tersebut atau berunding dengan baginda tanpa pengetahuan Yang Dipertuan Muda Riau

Dengan termeterainya perjanjian tersebut, kedaulatan Kesultanan Riau-Lingga telah diserahkan secara rasmi kepada Belanda dan peranan Bendahara Johor, yang juga Raja Bendahara Pahang, dalam Kesultanan Riau-Lingga telah dihapuskan.

Raja Bendahara Pahang, Bendahara Tun Mutahir terpaksa menerima hakikat bahawa Kesultanan Johor Lama tidak boleh diselamatkan lagi. Beliau membuat keputusan untuk menumpukan perhatiannya kepada Pahang kerana Kesultanan Riau-Lingga tidak lagi menjadi tanggungjawabnya. Beliau juga mengisytiharkan bahawa Sultan Sulaiman II Badrul Alam Shah bukan Sultan Johor yang sah dan berdaulat berdasarkan perjanjian tersebut.

## Mangkat
Sultan Sulaiman II Badrul Alam Shah telah mangkat di Daik, Lingga pada 17 September 1883 dan dimakamkan di Makam Diraja yang terletak di Bukit Cengkeh, Daik, Lingga.

## Galeri

File:Z.H. de Sulthan van Lingga.jpg|thumb|Sultan Riau-Lingga ke-4, Sultan Sulaiman II Badrul Alam Shah
File:KITLV A414 - Sultan van Lingga en Riouw, Soeleiman Badroe Alamsjah, te Batavia.jpg|thumb|Sultan Sulaiman II Badrul Alam Shah
File:Sultan van Lingga en Riouw, Soeleiman Badroe Alamsjah, te Batavia.jpg|thumb|Sultan Sulaiman II Badrul Alam Shah
File:KITLV A414 - Sultan van Lingga en Riouw, Soeleiman Badroe Alamsjah, te Batavia 2.jpg|thumb|Sultan Sulaiman II Badrul Alam Shah
File:Sultan van Lingga en Riouw, Soeleiman Badroe Alamsjah.jpg|thumb|Sultan Sulaiman II Badrul Alam Shah
File:COLLECTIE TROPENMUSEUM Portret van de Sultan van Lingga Riouw met zijn gevolg Batavia TMnr 60003185.jpg|thumb|Sultan Sulaiman II Badrul Alam Shah (duduk di bahagian tengah) bersama para bangsawan Riau-Lingga pada tahun 1867
File:De sultan van Lingga en Riouw, Soeleiman Badroe Alamsjah, met zijn gevolg in Batavia voor een bezoek aan gouverneur-generaal P. Mijer, KITLV 3691.tiff|thumb|Sultan Sulaiman II Badrul Alam Shah bersama rombongannya di Batavia (kini Jakarta) untuk melawat Gabenor Jeneral Belanda di Batavia
File:De sultan van Lingga en Riouw, Soeleiman Badroe Alamsjah, met zijn gevolg.jpg|thumb|Sultan Sulaiman II Badrul Alam Shah bersama rombongannya


## Lihat juga
* Kesultanan Riau-Lingga
* Sultan Riau-Lingga
* Yang Dipertuan Muda Riau
* Kesultanan Johor Lama
* Sultan Johor

## Rujukan
* 
* 
* 

## Nota kaki

## Pautan luar
* http://rajaahmad.blogspot.com/2008/06/sultan-sulaiman-ii-badr-ul-alam-shah.html